ดำริพระสังฆราชให้ตั้งโรงทานพระวัดใกล้นิคมนวนคร ปทุมธานี ตั้งโรงทานช่วยคนงานตกงาน

 วันนี้ (29 มี.ค.63) ที่วัดคุณหญิงส้มจีน ต.คลองหนึ่ง อ.คลองหลวง จ.ปทุมธานี พระครูปลัดมานพ สีลโชโต เจ้าอาวาสวัด พร้อมด้วยพระลูกวัด และชาวบ้านผู้บริจาค ต่างช่วยกันแจกกล่องข้าวและขนม ให้กับชาวบ้านในละแวกวัดเขตปทุมธานี และชาวบ้านที่อยู่อาศัยเขตรอยต่อ จ.พระนครศรีอยุธยา และเป็นกลุ่มประชาชนที่ทำงานย่านนิคมอุตสาหกรรมนวนคร ที่ถูกพักงาน หยุดงาน หลังมีพระราชดำริจากสมเด็จพระสังฆราชฯ ทรงรับสั่งให้วัดทั่วประเทศช่วยกันจัดตั้งโรงทานช่วยเหลือประชาชน โดยทางวัดได้มีกลุ่มผู้ใจบุญนำข้าวสาร ของสด มาช่วยวัดทำข้าวกล่องแจกให้กับกลุ่มคนที่ได้รับผลกระทบจากการถูกหยุดจ้างงาน หรือลดการจ้างงานลง จนทำให้เกิดปัญหาเรื่องการเงิน ทำให้ชาวบ้านที่ทราบข่าวต่างพากันมารับข้าวกล่องแจกกันเป็นจำนวนมาก ซึ่งทางวัดได้จัดระบบการรับให้เว้นระยะห่างเพื่อป้องกันการติดเชื้อ

 พระครูปลัดมานพ สีลโชโต เจ้าอาวาสวัด เปิดเผยว่า ทางสมเด็จพระสังฆราชฯท่านทรงมีความห่วงใยโยมที่ได้รับความเดือดร้อน จึงได้มีดำริให้วัดจัดตั้งโรงทานเพื่อช่วยเหลือโยมที่ประสบปัญหาเดือดร้อนเรื่องการเงินหลังจากมีการปิดโรงงาน บริษัท ห้างร้าน จนทำให้ไม่มีรายได้ จึงได้มีการจัดตั้งโรงทานขึ้น โดยมีการแจกทุกวัน ช่วงเวลา 16.00 น. ในวันจันทร์-วันเสาร์ และช่วงเที่ยงของวันอาทิตย์ แต่ทางวัดก็ขอญาติโยมผู้มีจิตศรัทธา ร่วมช่วยเหลือบริจาคข้าวสาร อาหารของสด เพื่อร่วมทำบุญช่วยเหลือผู้ประสบความเดือดร้อนจากเชื้อโควิด